IIF เตือนกลุ่มตลาดเกิดใหม่เสี่ยงเผชิญเม็ดเงินไหลออกหากเฟดขึ้นดอกเบี้ย
IIF เตือนกลุ่มตลาดเกิดใหม่เสี่ยงเผชิญเม็ดเงินไหลออกหากเฟดขึ้นดอกเบี้ย
5 ต.ค. 2558

สถาบันการเงินระหว่างประเทศ (IIF) เปิดเผยว่า เงินทุนหมุนเวียนที่ไหลเข้าสู่กลุ่มประเทศตลาดเกิดใหม่ในปี 2558 นั้น จะปรับตัวลดลงเป็นครั้งแรกนับตั้งแต่เมื่อปี 2531
ทั้งนี้ IIF ประมาณการว่า ประเทศเกิดใหม่ 30 ประเทศที่ IIF ทำการสำรวจนั้น จะมีเงินทุนไหลออกสุทธิ 5.4 แสนล้านดอลลาร์ในปีนี้ เทียบกับระดับ 3.2 หมื่นล้านดอลลาร์ในปี 2557
รายงานระบุว่า เงินทุนไหลออกสุทธิปี 2559 จะอยู่ในระดับปานกลางที่ 3.06 แสนล้านดอลลาร์ เนื่องจากคาดว่าประเทศเศรษฐกิจเกิดใหม่จะได้รับแรงกดดันภาวะซบเซาทางเศรษฐกิจ รวมทั้งความเป็นไปได้ที่ธนาคารกลางสหรัฐ (เฟด) จะปรับขึ้นอัตราดอกเบี้ย
ขณะเดียวกัน IIF คาดการณ์ว่า เศรษฐกิจของกลุ่มตลาดเกิดใหม่จะขยายตัวเพียง 3.5% ในปีนี้ ซึ่งเป็นระดับต่ำสุดนับตั้งแต่วิกฤตการเงินปี 2551 และคาดว่าจะขยายตัวขึ้นปานกลางสู่ระดับ 4.2% ในปี 2559 นอกจากนี้ IIF ยังเตือนว่า กลุ่มประเทศตลาดเกิดใหม่มีความเสี่ยงที่สัดส่วนหนี้สินต่อจีดีพีจะปรับตัวสูงขึ้นด้วย